答吳伯固
作者：鄭獬
朝代：宋

paragraphs: 伯固讀我詩，掉頭吟不休。
明日踵我門，作詩還相投。
初讀頗怪駭，如錄萬鬼囚。
筆墨又勁絕，湧紙花光流。
想其揮掃時，天匠無雕鎪。
倒下百篋珠，滑走不可收。
嗟余文字拙，瑕纇多瘡疣。
乃如醜老婦，見此明鏡羞。
美言反見誦，倫擬非其儔。
扶樹腐木茂，使之凌崑丘。
又欲唱其宮，使我商以謳。
相搏如風雷，直與郊愈侔。
子趨則甚易，於我寧得不。
力敵氣遂作，聲應律乃酬。
譬如楚漢翁，畫地爭鴻溝。
我才非子對，何足當戈矛。
幸子時見過，高吟消百憂。